## Deklaracija o temeljnim načelima pregovora za punopravno članstvo Republike Hrvatske u Europskoj uniji

### NN 12/2005 (24.1.2005.), Deklaracija o temeljnim načelima pregovora za punopravno članstvo Republike Hrvatske u Europskoj uniji

# HRVATSKI SABOR

190

Na
temelju članka 120. Poslovnika Hrvatskoga sabora, Polazeći od Rezolucije
Hrvatskoga sabora o pristupanju Republike Hrvatske Europskoj uniji od 18.
prosinca 2002. godine,

Uvažavajući
ostvareni napredak Republike Hrvatske u procesu pristupanja Europskoj uniji
koji se očituje putem dosadašnje uspješne provedbe Sporazuma o stabilizaciji i
pridruživanju te Privremenog sporazuma o trgovinskim i s njima povezanim
pitanjima, pozitivnog Mišljenja Europske komisije o zahtjevu za članstvo
Republike Hrvatske u Europskoj uniji i stjecanja statusa države kandidatkinje
za članstvo u Europskoj uniji,

Pozdravljajući
odluke Europskog vijeća iz lipnja i prosinca 2004. godine o otpočinjanju
pregovora o pristupanju Republike Hrvat­ske Europskoj uniji,

Polazeći
od činjenice da Republici Hrvatskoj predstoji skori početak pregovora za punopravno
članstvo u Europskoj uniji, čime se želi osigurati perspektiva ravnopravnog
sudjelovanja u donošenju ključnih odluka u Europskoj uniji, daljnji napredak
konkurentnog gospodarstva u okviru europskoga gospodarskog rasta i razvoja, kao
i promicanje kulture i identiteta Republike Hrvatske, te europskog društva u
cjelini,

Slijedeći
i poštujući volju građana Republike Hrvatske izra­ženu putem izabranih
predstavnika u Hrvatskome saboru, te naglašavajući potrebu da se proces
pristupanja Republike Hrvat­ske Europskoj uniji u političkom životu i javnosti
prepozna i prihvati kao sveobuhvatan projekt koji uključuje društvo u cjelini,

Potvrđujući
strateški cilj Republike Hrvatske, države visoko razvijene demokracije,
vladavine prava, postignute stabilnosti i mira, punog poštivanja ljudskih
prava, temeljnih sloboda i prava manjina, kao i vrijednosti civilnog društva,
što su i temeljne vrijednosti na kojima je izgrađena Europska unija, da ostvari
punopravno članstvo u Europskoj uniji, te tako i sama pridonosi europskom
zajedništvu i izgradnji zajedničke europske buduć­nosti,

Opredijelivši
se za vrednote i ciljeve na kojima počiva Europska unija, te prihvaćajući
načela na kojima se temelji Ustav Europske unije, kao i cijeneći kulturu
poštivanja različitosti, tolerancije, solidarnosti i ravnopravnosti, očuvanja
identiteta, jezika, tradicije, kao i partnerstva među državama,

Odlučan
u odgovornosti za ostvarivanje doprinosa u ispunjavanju svih kriterija za
punopravno članstvo u Europskoj uniji utvrđenih u članku 49. Ugovora o
Europskoj uniji i zaključcima sastanaka Europskog vijeća u Kopenhagenu i
Madridu,

Razvijajući
dobrosusjedske odnose, te ostajući odlučan u opredjeljenju za mirno rješavanje
svih otvorenih pitanja na temelju uzajamnog uvažavanja i poštivanja, kao temeljnih
vrijednosti na kojima počiva europski prostor,

Želeći
unaprijediti odnose, dijeljenjem svojih iskustava i razmjenom znanja u procesu
približavanja Europskoj uniji, s ostalim državama kandidatkinjama za članstvo u
Europskoj uniji i državama Procesa stabilizacije i pridruživanja i tako
pridonijeti suradnji, stabilnosti i napretku na području jugoistočne Europe,

Želeći
potvrditi ulogu kontinuiranog dijaloga i usklađenog djelovanja između
Hrvatskoga sabora i Vlade Republike Hrvatske u procesu daljnjeg približavanja
Europskoj uniji, kao i procesu pregovora za punopravno članstvo u Europskoj
uniji,

Želeći
pridonijeti uključenosti Hrvatskog sabora u raspravu o svim bitnim pitanjima
pregovora za punopravno članstvo Repub­like Hrvatske u Europskoj uniji,

Utvrđujući
da su sve političke stranke, kao i svi nezavisni zastupnici u Hrvatskom saboru
jedinstveni da je punopravno članstvo Republike Hrvatske u Europskoj uniji od
nacionalnog značenja,

Ističući
želju pridonijeti promicanju nacionalnog konsenzusa o pristupanju Europskoj
uniji, u cilju jačanja pregovaračkih stajališta i određivanja nužnih
pretpostavki za uspješno vođenje pregovora kao i dobro pripremljeno
funkcioniranje Republike Hrvatske u uvjetima članstva u Europskoj uniji,

Želeći
da članstvo u Europskoj uniji bude izraz volje građana Republike Hrvatske na
osnovi odluke temeljene na što boljoj informiranosti, kao i transparentno
vođenog procesa pregovora o kojem će se redovito i javno raspravljati putem
Nacionalnog foruma o pristupanju Republike Hrvatske Europskoj uniji i drugih
inicijativa, te u otvorenom dijalogu sa svim čimbenicima,

Svjestan
povijesne važnosti i zadaće koju predstavlja uspješno vođenje pregovora za
punopravno članstvo Republike Hrvatske u Europskoj uniji,

Hrvatski
sabor, na sjednici održanoj 19. siječnja 2005. donosi

## Deklaraciju

### O TEMELJNIM NAČELIMA PREGOVORA ZA PUNOPRAVNO ČLANSTVO REPUBLIKE HRVATSKE U EUROPSKOJ UNIJI

1. Nacionalni je interes
Republike Hrvatske što kvalitetnije okončanje pregovora, te što skoriji ulazak
u punopravno članstvo Europske unije. Polazeći od izražene namjere da Republika
Hr­vat­­ska dosegne razinu spremnosti za punopravno članstvo 2007. godine,
Hrvatski sabor će svojim djelovanjem nastojati da se pregovori završe pod
najpovoljnije ostvarivim uvjetima i u naj­kraćem vremenskom roku, svjestan
obveza koje proizlaze iz punopravnog članstva u Europskoj uniji.

2.
Politički je cilj Republike Hrvatske očuvanje nedjeljivosti, integriteta i
cjelovitosti državnog teritorija Republike Hrvatske kao države članice Europske
unije, kao i kontinuiteta i zaštite tradicije, kulture, jezika i društvenih
vrijednosti kao osnove hrvat­skoga nacionalnog identiteta, jačajući time
doprinos Republike Hrvatske zajedničkim europskim vrijednostima, te društvenim
i kulturnim procesima, obogaćujući ih i pridonoseći boljem razumijevanju među
državama, narodima i građanima.

Naglašavajući
potrebu da politički, gospodarski i financijski položaj Republike Hrvatske kao
punopravne članice Europske unije odgovara njezinoj razmjernoj važnosti u
usporedbi s ostalim državama članicama, kao i da taj položaj i doprinos
Republike Hrvatske ostvarivanju ciljeva, djelovanju institucija kao i provedbi
zajedničkih politika Europske unije budu rezultat sposobnosti i postignuća
Republike Hrvatske,

Jednako
tako, Hrvatski sabor odlučan je u rješavanju i pro­ved­bi svih obveza koje
proizlaze iz političkih kriterija za punopravno članstvo u Europskoj uniji,
poglavito pune suradnje sa Međunarodnim kaznenim sudom za bivšu Jugoslaviju,
završetka procesa povratka izbjeglica i prognanika, daljnjeg jačanja regionalne
suradnje i unapređenja dobrosusjedskih odnosa, daljnjeg jačanja i promicanja
zaštite temeljnih ljudskih prava i sloboda te prava manjina.

Ostvarenje
načela vladavine prava i pravne sigurnosti građana, kao i funkcioniranje
tržišnog gospodarstva, ne može se postići bez učinkovitog i neovisnog
djelovanja hrvatskog pravosuđa. Učinkovito pravosuđe od strateške je važnosti i
za ostvarenje interesa i ciljeva Republike Hrvatske u procesu pristupanja
Europskoj uniji, a postizanje njegove učinkovitosti, u skladu s europskim
standardima, glavni je cilj koji treba postići reformom pravosudnog sustava.

3.
Gospodarski je cilj Republike Hrvatske osiguranje blagostanja, pune socijalne
sigurnosti i dobrobiti svih njezinih građana. Stremeći ostvarenju tako
zacrtanih ciljeva, pregovori moraju biti vođeni u svrhu osiguranja ubrzanog i
stabilnoga gospodarskog rasta. Pri tome treba voditi računa o zaštiti, ali i
osposobljavanju osjetljivih grana gospodarstva od vitalnog interesa za
Republiku Hrvatsku i sve njezine regije za funkcioniranje u uvjetima
razvijenoga tržišnog gospodarstva.

Preuzimanjem
obveza koje proizlaze iz pravnih i gospodarskih kriterija za članstvo u
Europskoj uniji, ali i sveobuhvatnog procesa reformi koje utjelovljuju dovršetak
procesa gospodarske tranzicije, razvidno je da pregovori trebaju osigurati
postizanje uvjeta za ostvarivanje stabilnoga financijskog i makroekonom­skog
okruženja, konkurentnoga tržišnog gospodarstva, snažne hrvatske industrije i
poljoprivrede, obrazovane i prilagod­ljive radne snage kao i učinkovitoga
pravnog sustava.

Razdoblje
do stupanja u članstvo u Europskoj uniji stoga je potrebno u najvećoj mogućoj
mjeri iskoristiti za održivi razvoj i povećanje konkurentnosti hrvatskog
gospodarstva, povećana ulaganja, posebice u izvoznu i poljoprivrednu
proizvodnju, rast do­pu­štenih potpora domaćoj poljoprivrednoj i industrijskoj
proizvodnji, te prestrukturiranje proizvodnje, kako bi se Republika Hrvatska
što pripremljenija mogla nositi s visokom konkurentnošću razvijenoga
jedinstvenog tržišta Europske unije. Pri tome obrazovanje, usavršavanje,
znanost i istraživanje predstavljaju značajne pretpostavke gospodarskog razvoja
i uspješnog uključivanja u gospodarske tokove i tržište rada u Europskoj uniji.

Pregovori
za članstvo u Europskoj uniji uz cilj ostvarivanja gospodarskog rasta i razvoja
Republike Hrvatske, moraju biti vođeni s namjerom održavanja i promicanja
prikladne i ujedna­čene razvojne politike u Republici Hrvatskoj, i s
razumijevanjem za regionalne razlike.

U
skladu sa svojim ustavnim opredjeljenjem kao države socijalne pravde Republika
Hrvatska će tijekom pregovora nastojati da se postignuta razina zaštite
socijalnih prava i mehanizama socijalne politike sačuva i unaprijedi.

4.
Hrvatski sabor ima važnu ulogu u procesu usklađivanja nacionalnog zakonodavstva
s pravnom stečevinom Europske unije. Uvažavajući dosadašnju dinamiku i
postignuća u usklađi­vanju zakonodavstva, Hrvatski sabor će nastaviti suradnju
s Vladom Republike Hrvatske, kako bi se proces usklađivanja hrvatskoga
zakonodavstva s pravnom stečevinom Europske unije uspješno i brzo provodio.

Hrvatski
sabor poduprijet će sva nastojanja da se u pregovorima osiguraju izuzeća i
prijelazna razdoblja za one dijelove prav­ne stečevine u kojima, u trenutku
pristupanja Europskoj uniji, neće postojati dovoljna razina spremnosti za
njihovo puno usklađivanje i provedbu, a zbog procjene da u tim područjima do
pristupanja Europskoj uniji nije moguće postići dovoljnu spremnost ili bi zbog
toga nastupile moguće negativne kratkoročne ili srednjoročne posljedice po
gospodarstvo, nacionalne interese, ili zaštitu prirodnih bogatstava Republike
Hrvatske.

Kako bi se omogućilo ravnopravno
uključivanje Republike Hrvatske u funkcioniranje Europske unije i njezinih
institucija, te spriječile negativne posljedice početnih teškoća u usvajanju i
primjeni pojedinih dijelova pravne stečevine Europske unije, nastojat će se
osigurati najpovoljnija izuzeća i prijelazna razdoblja i eventualna odstupanja,
vodeći računa o određivanju prioriteta. To se preliminarno, i prije provođenja
analize i ocjene usklađenosti zakonodavstva Republike Hrvatske s pravnom
stečevinom Europske unije, može ustvrditi za pojedina područja pregovora kao
što su: poljoprivreda, ribarstvo, stjecanje prava vlasništva na nekretninama,
državne potpore i zaštita okoliša.

5. Hrvatski sabor ističe
značenje razvoja djelotvornog sustava državne uprave temeljenog na načelu
dobrog upravljanja, orijentiranog prema građanima, decentraliziranog i
transparentnog, uključujući i razvoj suvremenoga elektroničkog poslovanja *(e-government),*za uspješno funkcioniranje Republike Hrvatske u uvjetima punopravnog
članstva u Europskoj uniji. Takve standarde treba slijediti i lokalna
samouprava.

Hrvatski
sabor ističe nužnost pravovremenog jačanja sposobnosti jedinica lokalne i
područne (regionalne) samouprave za uspješno funkcioniranje Republike Hrvatske
u uvjetima puno­prav­nog članstva u Europskoj uniji budući da se pristupanje
Europskoj uniji odražava i na lokalnu i područnu (regionalnu) samoupravu
prvenstveno kroz primjenu načela supsidijarnosti i regionalnu politiku.

6.
Hrvatski sabor naglašava nužnost osiguranja transparentnog vođenja pregovora o
pristupanju Republike Hrvatske Europskoj uniji, kao i svoje uloge u raspravi o
svim bitnim pitanjima koja proizlaze iz pregovora.

Uspostavit
će se Nacionalni odbor kao radno tijelo Hrvatskoga sabora koje će raspravljati
o pregovaračkim stajalištima po pojedinim poglavljima pregovora u dijalogu s
Vladom Republike Hrvatske.

7.
Hrvatski sabor naglašava nužnost pojačanih aktivnosti na širenju informacija o
svim aspektima Europske unije, procesa pregovora o pristupanju Republike
Hrvatske Europskoj uniji, kao i učincima punopravnog članstva u Europskoj uniji
putem Nacionalnog foruma o pristupanju Republike Hrvatske Europskoj uniji i
drugih inicijativa, te u otvorenom dijalogu sa svim subjektima društva.

8.
Hrvatski sabor ističe važnost aktivne uloge građana Republike Hrvatske u
procesu pridruživanja Europskoj uniji. Građani Republike Hrvatske će odlučiti o
pristupanju Europskoj uniji putem referenduma koji se mora održati prije
potpisivanja Ugovora o pristupanju Republike Hrvatske Europskoj uniji, odnosno
po završetku pregovora.

Hrvatski
sabor osigurat će svojim radom svu potporu pravovremenom pristupanju promjenama
Ustava Republike Hrvatske, nužnima za punopravno članstvo Republike Hrvatske u
Europskoj uniji, a koje će omogućiti ostvarivanje dijela suvereniteta Republike
Hrvatske u institucijama Europske unije i učinkovitu provedbu pravne stečevine
Europske unije na području Republike Hrvatske.

Klasa:
018-05/05-01/06
Zagreb, 19. siječnja 2005.

HRVATSKI SABOR

Predsjednik
Hrvatskoga sabora **Vladimir** **Šeks****,** v. r.

if !supportEmptyParas endif

Ostalo, NN 12/2005-190